- Կյանքը զոհաբերելը մարմնամարզություն չէ, որ մանուկ հասակից պարապես, մարզվես ու նախապատրաստվես դրան: Ոչ մի խելամիտ մարդ իրեն պարգև տրված կյանքի ընթացքում իրեն չի կարող նախապատրաստել զոհաբերության, եթե... Ա´յ, հենց այս բազմաբովանդակ «եթե»-ի տակ է թաքնված այն վեհը, այն «հանուն»-ը, որ կտրում է ոտքերդ հողից` ականջալուր լինելու այնպիսի անաձնական երանությունների, որոնց անունն է պատիվ, արժանապատվություն, արդարադատություն: Եթե, իհարկե, Աստծուց պարգև ստացած կյանքի ընթացքում մարդը հասցրել է ճանաչել այս արժեքները: Իսկ այս արժեքները կրող անձնազոհները` մեր ազատամարտիկները (ում օրորոցայինները եղել են Եղեռնի պատմություն ները), չէին կարող որպես սնունդ չունենալ արժանապատվության այն զգացումը, ուր հակադարձման ուժն էր խմորվում: